**Dôvodová správa**

1. **Všeobecná časť**

Návrh ústavného zákona, ktorým sa mení a dopĺňa Ústava Slovenskej republiky č. 460/1992 Zb. v znení neskorších predpisov predkladá na rokovanie Národnej rady Slovenskej republiky poslanec Národnej rady Slovenskej republiky Daniel Lipšic.

Cieľom návrhu novely Ústavy SR je dosiahnuť zmenu resp. vykonať ústavný predpoklad pre ďalšiu zmenu. Ide o zmenu v oblasti spôsobu vykonania volieb do Národnej rady Slovenskej republiky, spôsobu vykonania referenda.

Pri ustanoveniach Ústavy SR upravujúcich vykonanie referenda sa vypúšťajú tie ustanovenia, ktoré upravujú kvórum pre platnosť výsledkov referenda; tiež sa upravuje povinnosť pre prezidenta republiky vyhlásiť referendum tak, aby sa vykonalo v deň konania volieb do Národnej rady Slovenskej republiky.

1. **Osobitná časť**

**K Čl. I**

**K bodom 1 - 3**

Mení sa úprava spôsobu vykonania referenda, a to v dvoch smeroch. Podstatnou zmenou je to, že sa vypúšťajú ustanovenia o minimálnom kvóre účasti voličov, aby bolo referendum platné. Vždy rozhodne nadpolovičná väčšina zúčastnených. Upravuje sa tiež termín, na ktorý bude prezident povinný vypísať konanie referenda – a tým je vždy termín konania volieb do Národnej rady Slovenskej republiky.

**K Čl. II**

Účinnosť predkladaného ústavného zákona sa navrhuje na 1. januára 2016, pričom sa ráta s dostatočne dlhou legisvakančnou lehotou.